ลดราคา แถมสินค้า ต้อนรับปีใหม่
โดย...สมชาย ชูเกตุ
29 ต.ค. 2565

โดย...สมชาย ชูเกตุ
ใกล้ปีใหม่ พ.ศ. 2560 แล้ว บริษัทห้างร้านใช้โอกาสนี้ออกแคมเปญเพื่อส่งเสริมการขายสินค้าหรือการให้บริการ การแคมเปญมีหลากหลายวิธี เช่น ลดราคา แลกสินค้า แจกสินค้า แถมสินค้า จับสลากชิงรางวัล เป็นต้น ผู้ประกอบการใช้แคมเปญเพื่อกระตุ้นให้ลูกค้าซื้อสินค้าหรือใช้บริการมากขึ้น โดยเฉพาะเทศกาลปีใหม่หรือเทศกาลที่สำคัญ
แคมเปญการลดราคาสินค้า ลดค่าบริการ และการแถมสินค้าให้แก่ลูกค้าที่ซื้อสินค้าหรือใช้บริการ ผู้ประกอบการจดทะเบียนภาษีมูลค่าเพิ่มต้องปฏิบัติอย่างไรจึงจะถูกต้องตามหลักเกณฑ์ที่กฎหมายกำหนด จะได้ไม่มีปัญหาภาษีเกิดขึ้นในภายหลัง หากการลดราคาหรือการแถมสินค้าไม่ถูกต้อง อาจส่งผลเกี่ยวกับภาษีเงินได้และภาษีมูลค่าเพิ่มที่ต้องเสียมากกว่าที่ควรจะเสีย
การลดราคาสินค้าหรือค่าบริการ และการแถมสินค้า ผู้ประกอบการจดทะเบียนภาษีมูลค่าเพิ่ม ต้องปฏิบัติดังนี้
l การลดราคาสินค้าหรือค่าบริการ ผู้ประกอบการจดทะเบียนภาษีมูลค่าเพิ่มที่จะลดราคาสินค้าหรือค่าบริการต้องแสดงหรือระบุส่วนลดในขณะขายสินค้าหรือให้บริการและได้หักส่วนลดออกจากราคาสินค้าหรือราคาค่าบริการ โดยแสดงให้เห็นว่าได้มีการหักส่วนลดระบุไว้ในใบกำกับภาษีแบบเต็มรูป ส่วนลดนั้นไม่ต้องนำมาเสียภาษีมูลค่าเพิ่มแต่อย่างใด สำหรับผู้ประกอบการจดทะเบียนภาษีมูลค่าเพิ่มที่ออกใบกำกับภาษีอย่างย่อ จะไม่ระบุส่วนลดในใบกำกับภาษีอย่างย่อหรือจะระบุให้เห็นชัดแจ้งไว้ในใบกำกับภาษีอย่างย่อก็ได้ (มาตรา 79 (1) แห่งประมวลรัษฎากร)   
l การแถมสินค้าให้แก่ผู้ซื้อสินค้าหรือผู้ใช้บริการ ผู้ประกอบการจดทะเบียนภาษีมูลค่าเพิ่มที่ได้แถมสินค้าให้แก่ลูกค้าที่ได้ซื้อสินค้าหรือใช้บริการ ไม่ต้องนำมูลค่าสินค้าที่แถมมาเป็นมูลค่าฐานภาษี กล่าวคือ ไม่ต้องนำมูลค่าสินค้าที่แถมมาเสียภาษีมูลค่าเพิ่ม แต่สินค้าที่แถมต้องเป็นไปตามหลักเกณฑ์ วิธีการและเงื่อนไขที่กฎหมายกำหนดดังนี้
- สินค้าที่แถมเป็นสิ่งของที่มีมูลค่าไม่เกินมูลค่าสินค้าหรือค่าบริการที่ลูกค้าซื้อหรือใช้บริการ และได้แถมสินค้าขณะที่ขายสินค้าหรือให้บริการ ผู้ประกอบการต้องระบุสินค้าที่แถมไว้ในใบกำกับภาษีให้ชัดแจ้งขณะที่ออกใบกำกับภาษี
- สินค้าที่แถมจะเป็นสินค้าชนิดเดียวกันกับสินค้าที่ลูกค้าซื้อหรือไม่ก็ได้ และสินค้าที่แถมจะส่งมอบให้ลูกค้าในวันอื่นๆ หลังจากวัน เดือน ปี ที่ระบุในใบกำกับภาษีก็ได้
ผู้ประกอบการจดทะเบียนภาษีมูลค่าเพิ่มที่แถมสินค้ามีสิทธินำภาษีซื้อของสินค้าที่แถมไปลงรายงานภาษีซื้อและนำไปเครดิตภาษีได้ เพราะเป็นภาษีซื้อที่เกี่ยวข้องโดยตรงกับการประกอบกิจการ ไม่ต้องห้ามนำไปเครดิตภาษีหรือขอคืนภาษีซื้อแต่อย่างใด สามารถศึกษาหลักเกณฑ์และเงื่อนไขได้จากประกาศอธิบดีกรมสรรพากรเกี่ยวกับภาษีมูลค่าเพิ่ม ฉบับที่ 40
การลดราคาสินค้าหรือค่าบริการและการแถมสินค้าตามที่กล่าวมาข้างต้น ผู้ประกอบการจดทะเบียนภาษีมูลค่าเพิ่มไม่ต้องนำส่วนลดหรือมูลค่าสินค้าที่แถมมาเสียภาษีมูลค่าเพิ่มและภาษีเงินได้ และผู้ประกอบการไม่ต้องหักภาษีเงินได้ ณ ที่จ่าย สำหรับส่วนลดหรือสินค้าที่แถมให้แก่ลูกค้า
แคมเปญการลดราคาสินค้าหรือค่าบริการและการแถมสินค้า ผู้ประกอบการจดทะเบียนภาษีมูลค่าเพิ่มควรมีหลักฐานการส่งเสริมการขายไว้เป็นลายลักษณ์อักษรและปฏิบัติกับลูกค้าอย่างเดียวกันเพื่อป้องกันปัญหาที่จะเกิดขึ้นในภายหลัง
สำหรับการส่งเสริมการขายสินค้าหรือการให้บริการด้วยวิธีอื่นๆ เช่น จับสลากชิงโชค พาไปเที่ยวต่างประเทศ  เป็นต้น ผู้ประกอบการพึงต้องปฏิบัติตามหลักเกณฑ์และวิธีการตามที่กฎหมายกำหนด  
สวัสดีครับ